**Vertinimas**

### Pradinis ugdymas Meninis ugdymas Šokis 1-2 klasės

**26.6.3. Vertinimas**

26.6.3.1. Lentelėje pateikiamas kiekvienos veiklos srities trijų lygių mokinių pasiekimų aprašas. Nurodomi pasiekimų lygių požymiai padės mokytojui įvertinti mokinių pasiekimus ir daromą pažangą. Nuostatos atskirai nevertinamos, jos reiškiasi per mokinių gebėjimus, žinias ir supratimą. Remiantis nurodytais požymiais galima ir spręsti apie tarpinius pasiekimus, ir daryti apibendrinamuosius vertinimo aprašus pusmečio, metų pabaigoje ar baigiant antrąją klasę. Pagal pasiekimų lygius nederėtų vaikų skirstyti į ,,pažangius“ ir ,,nepažangius“, ,,gabius“ ir ,,negabius“.

**26.6.3.2. Mokinių pasiekimų lygių požymiai. 1–2 klasės**

|  |  |  |  |
| --- | --- | --- | --- |
| **Lygiai/**  **Pasiekimų sritys** | **Patenkinamas** | **Pagrindinis** | **Aukštesnysis** |
| **Šokio raiška** | Šokdamas ir kurdamas atlieka keletą paskirų judesių, bet negali jų sujungti į derinį. Negali apibūdinti atliekamų šokio žingsnių. Bet kurios šokio veiklos metu dėmesį išlaiko tik fragmentiškai. | Šokdamas ir kurdamas atlieka keletą susijusių judesių, šokio žingsnių, jungia juos į derinius atsižvelgdamas į šokio sumanymą. Apibūdina keletą atliekamų šokio žingsnių ir (ar) šokių. Dėmesį išlaiko kurioje nors vienoje šokio veikloje (*pvz., tik šokdamas ar tik kurdamas*). | Šokdamas ir kurdamas atlieka keletą susijusių judesių, šokio žingsnių derinių, susieja juos į visumą atsižvelgdamas į šokio sumanymą. Įvardija visus atliekamus šokio žingsnius ir (ar) šokius. Visose šokio veiklose aktyviai dalyvauja, dėmesį išlaiko per visą veiklą. |
| **Šokio stebėjimas, interpretavimas ir vertinimas** | Skurdžiai pasako savo įspūdžius apie stebimą ir (ar) atliekamą šokį (*patiko, nepatiko*), neatsako į mokytojo nukreipiamuosius klausimus. Mokytojui padedant fragmentiškai paiso žiūrovo elgesio taisyklių. | Pasako savo nuomonę apie stebimą ir (ar) atliekamą šokį, pagrindžia ją atsakydamas į mokytojo pateiktus nukreipiamuosius klausimus. Mokytojui padedant paiso žiūrovo elgesio taisyklių. | Pasako savo įspūdžius, nuomonę apie stebimą ir (ar) atliekamą šokį, juos savarankiškai pagrindžia (*pvz., buvo įdomu, nes...*). Savarankiškai paiso žiūrovo elgesio taisyklių. |
| **Šokio ryšių su socialiniu kultūriniu gyvenimu pažinimas** | Pastebi du skirtingai judančius aplinkos objektus ir perteikia savo judesiais. Negali nusakyti turimos šokio patirties (*pvz., kokius šokius žino ar moka šokti*). Negali pasakyti, kas mokantis šokio sekėsi ar nesisekė. | Pastebi 3–4 skirtingai judančius aplinkos objektus, apibūdina jų judėjimo ypatumus ir perteikia savais judesiais. Nusako, kokius šokius moka, kokius žino. Nurodo, kas mokantis sekėsi, kas nesisekė atsakydamas į mokytojo pateiktus nukreipiamuosius klausimus. | Pastebi 4–6 skirtingai judančius aplinkos objektus, palygina jų judėjimą ir perteikia savais judesiais. Išsamiai nusako turimą šokio patirtį. Savarankiškai paaiškina, kas mokantis gerai sekėsi, kas nesisekė. |